Blagoja Fotev
Blagoja Naumov Fotev (German kod Lerina, 14. avgust 1900 — Bistrica kod Bitolja, 27. januar 1993), učesnik Narodnooslobodilačke borbe i revolucionar. Od 1947. do decembra 1950. godine obavljao je funkciju predsednika Prezidijuma Narodne skupštine NR Makedonije.

Biografija 
Blagoja Fotev rođen je 14. avgusta 1900. godine je u selu German kod Lerina. U septembru 1914. godine njegova porodica preselila se u selo Bistricu kod Bitolja. Godine 1924. otišao je na pečalbu u Sjedinjene Američke Države, gde je bio dve godine. Član Komunističke partije Jugoslavije postaje 1938. godine, nakon čega osniva Mesni komitet KPJ u Bitolju i postaje njegov član. 

Godine 1940. policija je izvršila provalu u bitoljskoj organizaciji, nakon čega je Fotev u Beogradu osuđen na pet godina robije, koju je služio u Sremskoj Mitrovici. 22. avgusta 1941. godine, on i grupa robijaša organizovali su beg iz zatvora. Nakon toga se vraća u Bistricu, gde se priključuje Narodnooslobodilačkom pokretu. Stupio je u Fruškogorski partizanski odred. 

Pri pokušaju da se vrati u Makedoniju, uhapsila ga je bugarska policija, ali je u julu 1942. godine oslobođen zbog nedostatka dokaza. U leto 1943. godine ponovo je uhapšen i interniran u Bugarsku. U Makedoniju se vratio krajem godine i pridružio se Prvoj makedonsko-kosovskoj udarnoj brigadi. 

Od 1943. bio je član inicijativnog odbora za osnivanje ASNOM-a, a u avgustu 1944. godine učestvuje u Prvom zasedanju ASNOM-a. Izabran je u Prezidijum ASNOM-a kao poverenik za finansije, a kasnije za poljoprivredu u Vladi NR Makedonije. Godine 1947. postao je predsednik Prezidijuma NR Makedonije.

Nakon donošenja Rezolucije Informbiroa u junu 1948. godine, Fotev se kolebao između sovjetske i jugoslovenske pozicije. Zbog toga je došao u sukob sa partijskim rukovodstvom Makedonije na čelu sa Lazarom Koliševskim, pa je u decembru 1950. godine smenjen sa svih funkcija i penzionisan.

Početkom 1951. godine sa svojom se suprugom vratio u Bistricu. Godine 1990. je rehabilitovan, nakon čega je postao član Saveza komunista Makedonije – Partija demokratskih promena (SKM – PDP).

Umro je 27. januara 1993. godine u selu Bistrici kod Bitolja.

Literatura 
 Enciklopedija Jugoslavije (knjiga četvrta). „Jugoslavenski leksikografski zavod“, Zagreb 1986. godina.
 Makedonska enciklopedija (knjiga druga). „MANU“, Skoplje 2009. godina.

Jugoslavenski političari
Makedonski političari
Jugoslavenski komunisti
Makedonski komunisti
Jugoslavenski partizani
Ličnosti radničkog pokreta Jugoslavije
Nosioci Partizanske spomenice 1941.
Beg iz sremskomitrovačkog zatvora